Náš koncoročný výlet

Tento rok sa naša trieda vybrala na výlet do Červeného Kláštora. Naplánovali sme si cestu, ubytovanie a miesta, ktoré sa oplatí navštíviť.

Naša cesta sa začala vlakom z Margecian do Popradu a potom autobusom, smer Červený Kláštor. Cesta bola dlhá, no skrátili sme si ju rozprávaním sa, spaním alebo hraním hier. Témy na rozoberanie boli rôzne. Boli to príbehy a skúsenosti zo života, politika, čo práve ide v televízii a aj témy od veci.

Po jemne náročnej ceste a niekoľkých zatáčkach sme sa ocitli na tom mieste. Prešli sme k ubytovni, po chvíli čakania sme si zložili batohy a oddýchli si. Blížil sa čas obeda, a tak si každý navaril čo si priniesol alebo zakúpil. Púšťala sa hudba, spievalo sa a varilo. Po väčšine to boli špagety a cestoviny, ktorých sme sa najedli, a potom sme sa vybrali cestou popri Dunajci.

Dostali sme sa k Červenému kláštoru, kde nás sprevádzala, poúčala a ukazovala areál sprievodkyňa. Bola veľmi vzdelaná ohľadom histórii tohto miesta, takže sme mali možnosť dozvedieť sa množstvo nových poznatkov. Boli tam dve studne, ktoré sa zachovali s pôvodne štyroch, niektoré časti územia boli zarastené krásnymi, voňavými bylinkami a videli sme aj gotický oltár s barokovými prvkami. Ďalej sme sa zastavili aj v Poľsku, keďže sme boli blízko hraníc a bola by škoda to nevyužiť.

Do Poľska sme prešli cez most postavený na Dunajci. Vánok bol jemný a osviežujúci. Presne taký, aký je potrebný pri horúcom dni. Videli sme trhy plné rôznych pamiatok na Tri koruny, Pieniny, Poľsko a dali sme si aj niečo sladké, presnejšie zmrzlinu, aby sme si dodali energiu.

Po ceste na ubytovňu sme si zakúpili studené na osvieženie, klobásy na opekanie a chlebík. V našom domčeku na deň si niektorí chvíľku pospali a iní začali pripravovať na opekanie. Narúbalo sa drevo, vytvoril sa oheň, doniesli sa taniere s príborom a narezali klobásky.

Po výdatnej večeri sme ešte zostali pri ohni a rozprávali sa. Niektorí zostali hore až do rána, spievali, tancovali, hudba hrala a všetko bolo fajn. Nič nikomu nechýbalo.

Ráno nastalo. Raňajky sa podávali, káva aj čaj boli teplé a vzduch bol svieži. Popratalo sa a išlo sa na rafting. Ja som tam konkrétne nebola, no s fotiek a zážitkov čo som počula si to určite všetci užili. A my, ktorí sme tam neboli, sme si spríjemnili deň trochu inými zážitkami.

Ďalej sme už len zašli na obed do blízkej reštaurácie, pobrali si veci a vydali sa na cestu späť. Unavení sme v autobuse zaspávali, na stanici si dali niečo na prebudenie a čakali na vlak, smer Margecany. Odtiaľ sme už len na skok od domova.

Autor: Nina Konečná