Čo sa udialo?

A už je to tu... Ďalšie číslo nášho časopisu. Avšak prvá veta sa vzťahuje k inej udalosti. Hovorím teda o rozlúčke s maturantami našej školy. My, ako tretiaci, sme k ním mali asi najbližšie a tak sme sa snažili aby naša rozlúčka s nimi bola originálna a od srdca. I keď už nemajú tú možnosť prečítať si letné číslo časopisu Premudratý, tak im chceme do života popriať veľa krásnych chvíľ, len tých najúžasnejších ľudí a všetkého len dobré.

O týždeň na to sa u nás na škole usporiadala Župná noc. Prespávanie s kamarátmi je vždy veľká zábava, no a niekedy, v tomto prípade v škole, to môže byť i náučné. Táto akcia sa začala zložením si vecí a následným prenosom do telocvične, kde sa uskutočnilo jej zahájenie príhovorom pána riaditeľa. Následne sa žiaci zapájali do rôznych aktivít, ako napr. slovenčinársky workshop, stolný tenis, florbal, pozeranie MS v hokeji, tanec, polnočný volejbal alebo sa každý v triede mohol zabávať ako chcel. Niektorí hrali twister, iní šachy a niekto si vyskúšal viacero aktivít.

O jedlo bolo taktiež postarané. Večera bola navarená a nikto neostal hladný, pretože sa objednávali i pizze.

Spať sa veľmi nespalo, no i napriek tomu, to bola úžasná noc. Atmosféra bola skvelá. Ďakujeme všetkým za účasť a vďaka patrí i učiteľom, ktorí ponocovali s nami. Tešíme sa i na budúci rok.

Keďže sa naša škola zapája do rôznych projektov, tak si žiaci môžu užiť dlhšie a záživnejšie výlety. Majú možnosť podujať sa na aktivitách, ktoré skúšajú ich individuálne skúsenosti a možno niektoré fakty, ktoré sa počas výletu dozvedia, si ľahšie zapamätajú.

Takýmto projektom je i Jednota v rozmanitosti, ktorý umožnil žiakom I.O, II.O (piati žiaci), III.O a IV.O pozrieť sa do Levíc. Cesta bola dlhá a náročná, no žiaci si aj tak našli aktivity, ktoré mohli robiť. Keď sa dostavili na konečnú, čakali ich tam zážitky z vedeckého centra Atlantis. Možnosti bolo na výber. Mohli navštíviť svet Harryho Pottera, pozrieť si Život v kozme či odhaliť Tajomstvo faraóna. Zamýšľať sa mohli i nad fyzikálnymi pokusmi, hlavolamami, vytvárať bubliny rôznych tvarov alebo si oddýchnuť pri hraní hier.

Čas strávený vo vedeckom centre ubehol rýchlo a na hrejivom slnku v centre mesta Levice sa akoby spomalil. Žiaci sa vybrali kúpiť si niečo na zjedenie a neskôr sa vydali po nákupoch.

Z výletu sa vrátili unavený, no plný entuziazmu a určite by si takýto výlet radi zopakovali.

Ďakujeme za prečítanie a užite si zvyšok časopisu.

Autor: Nina Konečná