Veľkonočné tradície

Slovensko

Majú poväčšine náboženský či symbolický význam a dodržiavajú sa u nás oddávna. Veľkonočné oslavy patria medzi najdôležitejšie kultúrne a spoločenské udalosti, ktoré predstavujú **oslavu jarných dní,** prebúdzajúcej sa prírody a nového života.

**Zelený štvrtok:**

* Jedávajú sa pokrmy zo zelených listov špenátu, mladej žihľavy a šťavela (napr. polievky, prívarky...
* Na večeru sa jedávali husté zeleninové polievky, aby sa vydržal piatkový pôst

**Veľký piatok:**

* Deň umučenia a smrti Ježiša Krista
* Jedlo sa striedmo, zvyčajne kyslé ryby, kaše, mliečne polievky, mrvance v mlieku, rezance s makom
* V ľudových poverách sa spája s magickými silami
* nemalo sa nič požičiavať, lebo požičaná vec by mohla byť začarovaná
* nesmelo sa manipulovať so zemou (ryť, kopať) ani prať bielizeň, lebo by bola namočená Kristovou krvou

**Biela sobota – veľkonočná vigília** (bohoslužba na Veľkú noc pripomínajúca Kristovo zmŕtvychvstanie):

* Názov môže pochádzať aj zo zvykov veľkého upratovania a bielenia, ktoré sa konali v tento deň
* Dodržiava sa pôst
* Chystajú sa tradičné veľkonočné pokrmy na sviatky

Tieto jedlá boli využívané aj ako symboly: napr. šunky symbolizovala telo Ježiša Krista, vajíčka zas plodnosť a nový život, klobásy symbolizovali korbáč, ktorým bičovali Ježiša, chren bol symbolickou pripomienkou umučenia Baránka Božieho, tradičný biely koláč s výzdobou z cesta a vrkočom po obvode s malými guľkami bol symbolom tŕňovej koruny a klincov a červené víno symbolizovalo krv Ježiša Krista.

**Veľkonočná nedeľa:**

* V nedeľu je najväčšia slávnosť kresťanského cirkevného roku, pri ktorej sa oslavuje Kristovo vzkriesenie
* Cirkev rozhodla, že to bude vždy prvá nedeľa po prvom jarnom splne. Preto je tiež každý rok Veľká noc inokedy
* V tento deň sa všetci ponáhľali do kostola, kde sa svätili veľkonočné pokrmy (baránok, mazance, vajcia, víno)

**Veľkonočný/Červený pondelok:**

* Bolo zvykom, že po významných sviatkoch sa deň nepracovalo
* Preto je aj dnes Veľkonočný pondelok dňom pracovného pokoja, hoci sa cirkevné sviatky končia v nedeľu

**Maľovanie vajíčok**

Dievčence maľovali vajíčka – kraslice zdobili najrôznejšími spôsobmi od tých najpoužívanejších, ktoré poznáme dodnes, po tie menej známe. Pôvodne prevládali vajíčka červenej farby, ktorá znásobovala symboliku plodnosti a života.

Často sa varili vo vode s cibuľovými šupinami, kôrou stromov, vo vode so šafranom či koreňmi rastlín.

**Tradičná oblievačka a šibačka v rôznych oblastiach Slovenska**

Veľkonočný pondelok sa niesol v znamení tradičnej oblievačky a šibačky korbáčmi. **V** **západoslovenských oblastiach švihali dievčence pletenými, zdobenými korbáčmi** – mládenci sa snažili upliesť čo najkrajšie. Pri šibaní sa hovorili rôzne rýmovačky, riekanky, čo sa traduje až dodnes.

Pôvodne sa korbáče na **strednom a východnom Slovensku** nepoužívali. Miesto nich sa nosili **vedrá vody – alebo nenosili, veď stačilo sviatočne oblečené dievčence vykúpať v potoku**. Domáci ich po kúpačke pohostili pálenkou, šunkou, koláčmi, vajíčkami.

Francúzsko

Veľkonočné sviatky „po francúzsky“ nemajú veľký náboženský podtext, zväčša sa nesú v znamení vynikajúcej francúzskej kuchyne. Tradičnou veľkonočnou pochúťkou je jahňacina na niekoľko spôsobov, ale nájdeme tu aj množstvo sladkých maškŕt z čokolády a marcipánu.

Francúzi sa obdarovávajú drobnými darčekmi a deti hľadajú špeciálne sladkosti ukryté v dome alebo v záhrade. Zaujímavosťou je, že tieto sladkosti tu neschováva zajac, ako jeden so symbolov Veľkej noci v mnohých iných krajinách, ale zvony cestou z Ríma.

Prečo? Nuž na Veľký piatok v celom Francúzsku nezvonia zvony, pretože podľa tamojšej legendy odleteli do Ríma, kde sa naplnia vajcami a pri spiatočnej ceste ich rozhadzujú do záhrad a domov.

Nórsko

Nóri majú neobyčajnú tradíciu, ktorá sa volá **„Paaskekrim“,** čiže Veľkonočný zločin. Okrem maľovania vajíčok riešia obyvatelia vraždy a lúpeže. Tamojšie televízie vysielajú kriminálne a detektívne príbehy a ten istý trend nasleduje aj tlač. Ak práve nehádajú, kto je vrah, radi chodia na prechádzky do prírody.

Fínsko

V tejto škandinávskej krajine sa deti na Veľkú noc prezliekajú za roztomilé čarodejnice. S maskami a šálmi okolo hlavy chodia ulicami, recitujú tradičné básničky a prosia o čokoládové vajcia. Nesú pri tom tiež zväzky vŕbových konárov zdobených perím.

V niektorých častiach západného Fínska sa o Veľkonočnú nedeľu zapaľujú veľké ohne. Táto severská tradícia vyplýva z presvedčenia, že plamene odháňajú zlých duchov a čarodejnice, ktoré lietajú okolo na metle medzi Veľkým piatkom a Veľkonočnou nedeľou.

Sicília

V sicílskom mestečku Prizzi miestni pochodujú vo veľkých róbach a tváre si zakrývajú pozinkovanými diabolskými maskami. Naobliekaní diabli celý deň naháňajú “duše” po meste a nútia ich, aby im platili za nápoje. Na konci dňa diablov už tradične zaháňajú Panna Mária a Ježiš Kristus a namiesto nich posielajú do mestečka anjelov.

Írsko

**V Írsku je obdobie pred Veľkou nocou obdobím pôstu a modlitieb.** Veľkonočná nedeľa je dňom, kedy Íri vychádzajú do ulíc **tancovať**. Tancom súťažia o koláče. Rovnako, ako vo Švédsku, je tu populárne **„gúľanie vajíčok“**. Každý súťažiaci obdrží paličku, alebo lyžičku a má za úlohu čo najrýchlejšie dokotúľať vajíčko k cieľovému bodu.

autor: Nina Konečná