Čo sa udialo?

Od posledného článku Čo sa udialo? ubehlo pár týždňov. Naposledy bolo spomenuté DOD pre deviatakov, vianočná burza a Polročný galavečer. Aké aktivity usporiadala pre nás škola od týchto posledných udalostí?

Vďaka burze stredných škôl a DOD pre piatakov sme spoznali veľa nových žiakov, ktorí mali možnosť vyskúšať si študijné programy viacerých stredných škôl a zároveň ich mohli zaujať aj dané prezentácie. Jednou z príležitostí pre nás bolo aj ukázať žiakom našu školu a obohatiť ich o naše skúsenosti a príjemné zážitky.

Žiaci sa radi zúčastňujú aj na rôznych olympiádach. Posledné týždne boli aj vďaka tomu náročné, keďže sa študenti pripravovali zúčastniť sa danej olympiády za pomoci učiteľov. Môžeme si spomenúť napr. biologickú olympiádu, olympiádu v anglickom jazyku a aj ekoolympiádu.

Marec je mesiac kníh. Na tento fakt sa nezabúda ani na našom gymnáziu. Študenti II.A počas maturitných testov sa vybrali na prechádzku do mestskej knižnice a tam rovno do oddelenia anglickej a americkej literatúry. Prečítali si knihu podľa ich výberu, vyhľadali si o nej informácie, vybrali obľúbený citát a spracovali krásne projekty. Mesiac kníh si pripomenuli aj žiaci III.O a to aktivitou Čo práve čítame... Ich úlohou bolo doniesť si a predstaviť knihu, ktorú práve dočítali alebo mali dlhšie rozčítanú.

Marec je zaujímavosťou pre našu školu aj pre dva výnimočné dni. Týmito dňami sú 21.3. – svetový deň lesov, kedy sa mali žiaci ukázať v škole v zelenom alebo hnedom a 23.3. – svetový deň vody, kedy sme mali prísť v modrom. Týmto spôsobom sme si oba dni uctili.

autor: Nina Konečná